**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί Οδικής Μεταφοράς Επικίνδυνων Εμπορευμάτων (Τροποποιητικός) Νόμος του 2023»**

**Παρόντες:**

 Μαρίνος Μουσιούττας, πρόεδρος Βαλεντίνος Φακοντής

 Κώστας Κώστα Χρύσανθος Σαββίδης

 Γιαννάκης Γαβριήλ Ηλίας Μυριάνθους

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 26 Οκτωβρίου και στις 2 και 9 Νοεμβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Οδικών Μεταφορών του Υπουργείου Μεταφορών, Επικοινωνιών και Έργων και της Νομικής Υπηρεσίας της Δημοκρατίας.

 Σημειώνεται ότι στο στάδιο της συζήτησης του εν λόγω νομοσχεδίου παρευρέθηκαν επίσης τα μέλη της επιτροπής κ. Φωτεινή Τσιρίδου, Δημήτρης Δημητρίου, Πρόδρομος Αλαμπρίτης, Χρίστος Ορφανίδης και Σταύρος Παπαδούρης.

 Σκοπός του νομοσχεδίου είναι η τροποποίηση του περί Οδικής Μεταφοράς Επικίνδυνων Εμπορευμάτων Νόμου για εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Κατ’ εξουσιοδότηση οδηγία (EE) 2022/2407 της Επιτροπής της 20ής Σεπτεμβρίου 2022 για την τροποποίηση των παραρτημάτων της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου, με στόχο την προσαρμογή τους στην επιστημονική και τεχνική πρόοδο».

 Ειδικότερα, με τον προτεινόμενο νόμο προβλέπεται η ενσωμάτωση στην εθνική νομοθεσία των επικαιροποιημένων Παραρτημάτων Α και Β της Ευρωπαϊκής Συμφωνίας για τις Διεθνείς Οδικές Μεταφορές Επικίνδυνων Εμπορευμάτων (ADR), η οποία υπογράφηκε στη Γενεύη την 30ή Σεπτεμβρίου 1957 και κυρώθηκε με τον περί της Ευρωπαϊκής Συμφωνίας για τις Διεθνείς Οδικές Μεταφορές Επικίνδυνων Εμπορευμάτων (ADR) (Κυρωτικό) Νόμο του 2004.

 Σύμφωνα με τον εκπρόσωπο του Τμήματος Οδικών Μεταφορών, οι διατάξεις των παραρτημάτων της εν λόγω συμφωνίας επικαιροποιούνται ανά τακτά χρονικά διαστήματα, συνήθως ανά διετία, και η τελευταία επικαιροποίησή τους μεταφέρθηκε στην εθνική έννομη τάξη το έτος 2019 με σχετική τροποποίηση της βασικής νομοθεσίας.

 Σημειώνεται ότι η μεταφορά της Οδηγίας (ΕΕ) 2022/2407 στην εθνική έννομη τάξη κρίνεται επείγουσα, καθότι η χρονική δέσμευση για την υιοθέτηση των προνοιών της από τα κράτη μέλη ήταν η 30ή Ιουνίου 2023. Συναφώς, λόγω της εκπρόθεσμης εναρμόνισης της εθνικής νομοθεσίας με την εν λόγω Οδηγία η Ευρωπαϊκή Επιτροπή έχει αρχίσει τη διαδικασία παράβασης εναντίον της Δημοκρατίας, η οποία βρίσκεται στο στάδιο της προειδοποιητικής επιστολής. Σημειώνεται ότι το εν λόγω νομοσχέδιο κατατέθηκε στη Βουλή μετά τη λήξη της υπό αναφορά προθεσμίας και συγκεκριμένα στις 5 Οκτωβρίου 2023.

 Στο πλαίσιο της συζήτησης του νομοσχεδίου την επιτροπή απασχόλησε το θέμα της επικαιροποίησης των διατάξεων των παραρτημάτων της εν λόγω συμφωνίας ανά τακτά χρονικά διαστήματα και το ενδεχόμενο μελλοντικής τροποποίησης της υφιστάμενης νομοθεσίας , ώστε να παρέχεται η δυνατότητα στον Υπουργό Μεταφορών, Επικοινωνιών και Έργων να ρυθμίζει το εν λόγω ζήτημα με την έκδοση διατάγματος.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο.

21η Νοεμβρίου 2023

Αρ. Φακ.: 23.01.064.146-2023.

ΠΚ/ΠΧ’Ν/ΡΠ